
A szlovákiai online média szerepe a 2023-as parlamenti választásokon: magyar vonatkozások

2023-ban Szlovákiában előrehozott választásokat tartottak, miután a 2020-tól hatalmon lévő kormányok a politikai káoszt megteremtve elvesztették a törvényhozó testület bizalmát. A választásokon ezúttal három olyan párt indult, mely főként a magyar közösséget akarta megszólítani: Szövetség (Aliancia), Magyar Fórum (Maďarské Fórum), Kékek – Most-Híd (Modrí – Most-Híd). A pártok a különféle médiafelületeken keresztül is szeretnék megszólítani a választókat, ugyanis annak a digitalizáció korában jelentős véleményformáló szerepe van, nem véletlen, hogy a negyedik hatalmi ágként is emlegetik.
Kutatásomban azt vizsgálom, hogy a szlovákiai online sajtóorgánumok milyen tartalmakat jelenítettek meg a magyar pártokkal kapcsolatban a kampányidőszakban és a választásokat követő egy hónapban. Arra keresem a választ, hogy mely témák kapcsolódtak leginkább össze a szlovákiai magyar pártokkal, melyik párt milyen figyelmet kapott a médiában, és ennek fényében milyen mértékben jutott el a pártok programja a választókhoz az egyes médián keresztül. A kutatásomat médiaelemzéssel valósítottam meg, melynek keretében ideológiai szempontokat figyelembe véve három magyar – Új Szó, Napunk, ma7.sk – és egy szlovák – aktuality.sk – online sajtót vizsgáltam.
A választások eredményei mára ismertek. A szlovákiai magyar közösség ismételten pártképviselet nélkül maradt: nem jutott be magyar párt a pozsonyi parlamentbe, tehát az érdekképviselet továbbra sem tud megvalósulni ott, ahol a törvények születnek. Ennek oka összetett, de a médiamegjelenés lehetőségeinek kiaknázatlansága is hozzájárult a sikertelenséghez. Kutatásom elsősorban ennek tematizálására és magyarázatára irányul.



